ประกันเร่งเก็บเบี้ยใหม่
เอไลฟ์ส่งแบบประกันซิงเกิ้ลพรีเมียม รับดอกเบี้ยขาลง ชูผลตอบแทน 3% เมืองไทยฯ เน้นแบบสุขภาพ
10 พ.ค. 2559

เอไลฟ์ส่งแบบประกันซิงเกิ้ลพรีเมียม รับดอกเบี้ยขาลง ชูผลตอบแทน 3% เมืองไทยฯ เน้นแบบสุขภาพ
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต เปิดเผยว่า บริษัทได้เปิดตัวแบบประกันสะสมทรัพย์ใหม่ ที่ชำระเบี้ยครั้งเดียวหรือซิงเกิ้ลพรีเมียม “Smart Saving 2/1” ให้ลูกค้าวางแผนการเงินในช่วงดอกเบี้ยขาลงและยังรับประกันผลตอบแทนสูงโดยไม่ต้องเสียภาษี
“ทิศทางดอกเบี้ยขาลงในตอนนี้ เรามองว่าสินค้าที่จะตอบโจทย์การวางแผนการเงินต่อจากนี้ไป จะเป็นสินค้าประกันสะสมทรัพย์และมีแนวโน้มได้รับความนิยมมากขึ้น เนื่องจากเป็นการออมระยะสั้นที่ให้ผลตอบแทนสูง สวนทางกับภาวะดอกเบี้ยที่เป็นอยู่ เมื่อเทียบกับเงินฝากธนาคาร อีกทั้งไม่มีความเสี่ยง” นายเชาว์พันธ์ุ กล่าว
สำหรับแบบประกันดังกล่าว จะให้ความคุ้มครอง 2 ปี ให้ผลตอบแทนสูงถึง 3% เมื่อครบกำหนดมีทุนประกันเริ่มต้น 1 แสนบาท ผู้ประกันจะได้รับเงินคืน 6% พร้อมเงินต้นหรือเบี้ยประกันที่จ่ายคืน ณ สิ้นปีที่ 2 รวม 106% ของจำนวนเงินเอาประกันภัย หรือจำนวนเงินเบี้ยที่จ่าย พร้อมได้รับความคุ้มครอง 110% ของจำนวนเงินเอาประกันภัย 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า ได้เปิดตัวแคมเปญการตลาดใหม่ “ตลอดชีวิต ฟิตปึ้ก” เพื่อกระตุ้นให้ลูกค้าเห็นความสำคัญของการมีประกันสุขภาพ ซึ่งจะช่วยบริหารความเสี่ยงและแบ่งเบาภาระค่าใช้จ่ายของลูกค้าได้ในยามเจ็บป่วย อีกทั้งยังแนะนำแผนประกันชีวิตหลักที่เหมาะสมสำหรับแบบกับประกันสุขภาพโดยเฉพาะ ซึ่งช่วยให้ลูกค้าทำความเข้าใจความคุ้มครองต่างๆ ได้ง่ายขึ้น
ทั้งนี้ แคมเปญดังกล่าวประกอบด้วย แผนประกันชีวิตหลัก 1.เมืองไทยคุ้มครองตลอดชีพ 99/20 เหมาะกับผู้ที่อยากมีหลักประกันให้ลูกหลาน มีรายได้ไม่มาก  2.โครงการเมืองไทยรับทรัพย์ตลอดชีพ 90/7 เหมาะกับผู้ที่มีความสามารถในการจ่ายเบี้ยประกันได้เพิ่มขึ้นและต้องการชำระเบี้ยประกันสั้นเพียง 7 ปี
สำหรับแผนประกันสุขภาพมี 1.สัญญาเพิ่มเติมการประกันภัยสุขภาพแบบสมาร์ทเฮลท์ มอบค่ารักษาพยาบาลแบบเหมารวม 2.สัญญาเพิ่มเติมสุขภาพแบบแยกค่าใช้จ่าย ครอบคลุมค่าใช้จ่ายทั้งค่าห้อง ค่าอาหาร ค่าบริการพยาบาล  และ 3.สัญญาเพิ่มเติมสุขภาพแบบเอ็กซ์ตร้า เหมาะกับผู้ที่ต้องการสวัสดิการมากขึ้นกว่าเดิม